b'\n_START_ARTICLE_\nHans Albert Einstein\n_START_PARAGRAPH_\nHans Albert Einstein (14. toukokuuta 1904 \xe2\x80\x93 26. hein\xc3\xa4kuuta 1973) oli Albert Einsteinin ja Mileva Mari\xc4\x87in toinen lapsi ja ensimm\xc3\xa4inen poika. Vuoteen 1986 asti luultiin Hans Albertin olleen ensimm\xc3\xa4inen lapsi, mutta Einsteinin ja Mari\xc4\x87in kirjeiden ansiosta huomattiin perheeseen syntyneen tyt\xc3\xa4r, Lieserl Einstein. Hans Albert Einstein oli hydrauliikan professori Kalifornian yliopistossa, Berkeleyn kampuksella.\n_START_SECTION_\nEl\xc3\xa4m\xc3\xa4\n_START_PARAGRAPH_\nHans Albert syntyi Berniss\xc3\xa4, jossa h\xc3\xa4nen is\xc3\xa4ns\xc3\xa4 oli t\xc3\xb6iss\xc3\xa4 patenttitoimistossa. H\xc3\xa4nelle syntyi Eduard Einstein -niminen veli kuusi vuotta my\xc3\xb6hemmin Z\xc3\xbcrichiss\xc3\xa4. Perhe muutti vuonna 1914 Berliiniin ja pian Mileva palasi poikien kanssa takaisin Z\xc3\xbcrichiin, kun avioliitto oli kariutumassa Milevan ja Albert Einsteinin v\xc3\xa4lill\xc3\xa4. Vuonna 1919 suhde p\xc3\xa4\xc3\xa4tyi eroon, mik\xc3\xa4 oli hyvin hankalaa nuorille pojille. Raskaimmin eron otti Hans Albert._NEWLINE_Vuonna 1927 Hans Albert meni Frieda Knechtin kanssa naimisiin. Perheeseen syntyi kaksi lasta, Bernhard Caesar Einstein ja Klaus Martin. Poikien lis\xc3\xa4ksi perheeseen adoptoitiin Evelyn-niminen lapsi. Hans Albertin vaimo kuoli vuonna 1958 ja h\xc3\xa4n meni uusiin naimisiin Elizabeth Robozin kanssa._NEWLINE_Hans Albert kuoli vuonna 1973 syd\xc3\xa4men vajaatoimintaan. H\xc3\xa4net haudattiin Massachusettsiin, l\xc3\xa4helle Woods Holea.\n_START_SECTION_\nUra\n_START_PARAGRAPH_\nHans Albert ty\xc3\xb6skenteli metalli-insin\xc3\xb6\xc3\xb6rin\xc3\xa4 Saksan Dortmundissa ennen Yhdysvaltoihin muuttoa vuonna 1938.'